**Ādažu novada pašvaldības domes**

**Izglītības, kultūras, sporta un sociālās komitejas 06.08.2025. sēdei**

Ādažos, Ādažu novadā

Sagatavotājs: D.Landsmane

ziņotāji: D. Landsmane

**INFORMATĪVS ZIŅOJUMS**

**par ierosinājumu/atteikšanos veidot grupu dzīvokļa pakalpojumu pašvaldības piederošā dzīvoklī Rīgas ielā 2-13, Carnikavā**

Ādažu novada pašvaldības rīcībā ir 2 dzīvokļi adresē Rīgas ielā 2, Nr.12 un Nr.13, Carnikavā, Carnikavas pagastā, Ādažu novadā.

09.07.2025. Attīstības komitejā izskatīja jautājumu par dzīvokļa Nr.13 atsavināšanu, īpašumu pārdodot. Tā kā līdz šim brīdim dzīvoklim Nr.13 bija noteikts sociālā dzīvokļa statuss, tika prasīts viedoklis no Ādažu novada sociālā dienesta (turpmāk–Sociālais dienests) par telpu izmantošanu.

Sociālais dienests izvērtēja iespēju veidot grupu dzīvokļa pakalpojumu, kas ir viens no obligātajiem pakalpojumiem sociālo pakalpojumu grozā. Sazinoties ar Labklājības ministriju, noskaidrots, ka ir spēkā Ministru kabineta 12.03.2024. noteikumi Nr.173 “Eiropas Savienības kohēzijas politikas programmas 2021.–2027. gadam 4.3.5. specifiskā atbalsta mērķa "Uzlabot vienlīdzīgu un savlaicīgu piekļuvi kvalitatīviem, ilgtspējīgiem un izmaksu ziņā pieejamiem pakalpojumiem; pilnveidot sociālās aizsardzības sistēmas, tostarp veicināt sociālās aizsardzības pieejamību; uzlabot ilgtermiņa aprūpes pakalpojumu pieejamību, efektivitāti un izturētspēju" 4.3.5.1. pasākuma "Sabiedrībā balstītu sociālo pakalpojumu pieejamības palielināšana" pirmās un piektās kārtas īstenošanas noteikumi”, kā ietvaros ir iespēja pieteikties uz sociālo pakalpojumu izveidi pašvaldībām, bet šobrīd pieteikšanās ir beigusies. LM informēja, ja visi projekta finanšu līdzekļi netiks apgūti, tad pastāv iespēja, ka atkārtoti varēs pieteikties uz finansējumu šī gada rudenī. Iepazīstoties ar minētajiem noteikumiem, tajā skaitā Ministru kabineta 13.06.2027. noteikumiem Nr.338 “Prasības sociālo pakalpojumu sniedzējiem”, secināts, ka būtu iespēja izveidot grupu dzīvokļa pakalpojumu, bet jāierīko ne mazāk kā 5 pakalpojuma vietas, nodrošinot virkni nosacījumu, kā piemēram 6m2 vienai personai, koplietošanas telpas, diennakts uzraudzību, kuru veic vismaz viens darbinieks vai elektroniskās informēšanas sistēma, u.c.

Tika veikta dzīvokļu Nr.12 un Nr.13 apskate, lai vizuāli konstatētu, vai būtu iespēja izveidot un nodrošināt grupu dzīvokļa pakalpojumu, bet tā kā dzīvokļi atrodas katrs savā mājas korpusā un dzīvoklis Nr.12 atrodas ēkas 3.stāvā, kas apgrūtinātu klientu nokļūšanu dzīvesvietā, tad Sociālais dienests secina, ka minētajos dzīvokļos nevar tikt izpildīti MK noteikumos noteiktie nosacījumi.

Šobrīd Sociālajā dienestā neviena persona nav interesējusies par grupu dzīvokļa pakalpojumu. Diviem klientiem pašvaldība pērk grupu dzīvokļa pakalpojumu no Balvu novada un Siguldas novada pašvaldībām, bet abi klienti ir pieraduši pie jaunajām mājvietām un pakalpojuma vietu mainīt nevēlas.

**Ņemot vērā iepriekš minēto, atbalstīt:**

* nevirzīt ierosinājumu veidot grupu dzīvokļa pakalpojumu pašvaldības piederošā dzīvoklī Rīgas ielā 2-13, Carnikavā.